Nacrt

****

**MINISTARSTVO KAPITALNIH INVESTICIJA**

**K O N C E S I O N I A K T**

**o lokalitetu mineralne sirovine tehničko-građevinskog kamena „Bakovići”, Opština Kolašin**

Podgorica, jun 2023. godine

**OPŠTI PODACI O KONCESIONOM AKTU**

**Naziv Koncesionog akta:**

**Koncesioni akt o pojavi nemetalične mineralne sirovine tehničko-građevinskog kamena „Bakovići”, Opština Kolašin.**

Izrada Koncesionog akta izvršena je na osnovu godišnjeg Plana davanja koncesija za detaljna geološka istraživanja i eksploataciju mineralnih sirovina za 2023. godinu, koji je na osnovu člana 7 stav 1 Zakona o koncesijama („Sl.list CG“,8/09 i 73/19) Vlada donijela na 43 sjednici održanoj 07. marta 2023. godine, a u koji je uvršten i lokalitet mineralne sirovine tehničko-građevinskog kamena „Bakovići”, opština Kolašin.

U skladu sa članom 40 Zakona o geološkim istraživanjima („Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11) i Programom geoloških istraživanja za 2023. godinu, JU Zavod za geološka istraživanja je pripremila kompleksnu geološku podlogu za potrebe izrade Koncesionog akta za lokalitet tehničko-građevinskog kamena ”Bakovići”, opština Kolašin.

U skladu sa Zakonom o koncesijama („Službeni list CG”, broj 8/09 i 73/19) i Planom davanja koncesija za detaljna geološka istraživanja i eksploataciju mineralnih sirovina za 2023. godinu, Ministarstvo kapitalnih investicija Vlade Crne Gore je pripremilo Nacrt Koncesionog akta, kao osnovni dokument na osnovu koga nadležni organ pokreće postupak za davanje koncesije, odnosno prava na detaljna geološka istraživanja i eksploataciju na lokalitetu tehničko-građevinskog kamena ”Bakovići”, opština Kolašin.

Koncesioni akt je urađen u skladu sa članom 19 Zakona o koncesijama.

**Izvori podataka za izradu Koncesionog akta:**

* Raspoloživa geološka i rudarska dokumentacija Ministarstva kapitalnih investicija i JU Zavod za geološka istraživanja, Podgorica;
* Podaci Uprave za nekretnine Crne Gore, Područna jedinica Kolašin, akt br. 917/361-1/23 od 17.07.2023.
* Mišljenje Ministarstva ekologije, prostornog planiranja i urbanizma, akt br. 08-332/23-847-32 od 28.06.2023. godine;
* Mišljenje Uprave za zaštitu kulturnih dobara, Cetinje, akt br. 03-31/2019-5 od 19.07.2023. godine;
* Saglasnost ERSTE BANK AD Podgorica, kao hipotekarnog povjerioca, akt br. 075/23 od 19.07.2023;
* Podaci Uprave za statistiku Crne Gore - MONSTAT, akt br. 01-059/23-192/2, od 06.02.2023. godine, o prosječno ostvarenim cijenama proizvoda mineralnih sirovina u Crnoj Gori u periodu januar-decembar 2022. godine.
* Tehnički izvještaj sa koordinatama graničnih tačaka lokaliteta tehničko-građevinskog kamena „Bakovići”, Kolašin.

**Zakonski propisi korišćeni pri izradi Koncesionog akta:**

* Zakon o koncesijama („Sl. list CG“, br. 8/09 i 73/19);
* Zakon o rudarstvu („Sl. list CG“, br. 65/08, 74/10 i 40/11);
* Zakon o geološkim istraživanjima (‘“Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o procjeni uticaja na životnu sredinu („Sl. list RCG“, br. 75/18);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16);
* Uredba o visini sredstava za sanaciju i rekultivaciju prostora na kojem se izvode rudarski radovi, načinu obračunavanja, plaćanja i korišćenja tih sredstava („Sl. list CG“, br. 51/11).

**Mjesto i vrijeme izrade Koncesionog akta:** Podgorica, jun 2023. godine.

**Sadržaj**

[UVOD 5](#_Toc139886865)

[1. TEHNIČKI IZVJEŠTAJ O LOKALITETU TEHNIČKO-GRAĐEVINSKOG KAMENA „BAKOVIĆI” 6](#_Toc139886866)

[2. ROK TRAJANJA KONCESIJE 11](#_Toc139886867)

[3. OSNOVNI PARAMETRI ZA OCJENU EKONOMSKE OPRAVDANOSTI INVESTICIJE 11](#_Toc139886868)

[4. MJERE ZA ZAŠTITU ŽIVOTNE SREDINE 14](#_Toc139886869)

[5. REKULTIVACIJA ISTRAŽNO-EKSPLOATACIONOG PROSTORA „BAKOVIĆI” 15](#_Toc139886870)

[6. UNAPRJEĐENJE ENERGETSKE EFIKASNOSTI 16](#_Toc139886871)

[7. USLOVI KOJE JE DUŽAN DA ISPUNJAVA KONCESIONAR U POGLEDU TEHNIČKE OPREMLJENOSTI, FINANSIJSKE SPOSOBNOSTI I OSTALE REFERENCE I DOKAZE O ISPUNJAVANJU TIH USLOVA 16](#_Toc139886872)

[8. MINIMALNI – POČETNI IZNOS KONCESIONE NAKNADE 17](#_Toc139886873)

[9. KRITERIJUMI ZA IZBOR NAJPOVOLJNIJE PONUDE 19](#_Toc139886874)

[10. SPISAK POTREBNE TEHNIČKE DOKUMENTACIJE SA USLOVIMA ZA NJENU IZRADU, ODOBRENJA, SAGLASNOSTI I MIŠLJENJA ZA OBAVLJANJE KONCESIONE DJELATNOSTI 22](#_Toc139886875)

[11. HRONOLOGIJA IZRADE TEHNIČKE DOKUMENTACIJE I PRIBAVLJANJE ODOBRENJA I SAGLASNOSTI ZA IZVOĐENJE RUDARSKIH RADOVA 24](#_Toc139886876)

[12. OSNOVNI ELEMENTI TENDERSKE DOKUMENTACIJE (JAVNI OGLAS, DOKUMENTACIJA VEZANA ZA OGLAS) 24](#_Toc139886877)

[13. SPISAK PROPISA KOJI SE PRIMJENJUJE U POSTUPKU DAVANJA KONCESIJE I U VRŠENJU KONCESIONE DJELATNOSTI 27](#_Toc139886878)

# UVOD

U skladu sa Zakonom o koncesijama i Planom davanja koncesija za detaljna geološka istraživanja i eksploataciju mineralnih sirovina za 2023. godinu, Ministarstvo kapitalnih investicija Vlade Crne Gore (u daljem tekstu: Ministarstvo) u saradnji sa JU Zavod za geološka istraživanja, je pripremilo Nacrt Koncesionog akta za davanje prava na detaljna geološka istraživanja i eksploataciju na lokalitetu tehničko-građevinskog kamena „Bakovići”, opština Kolašin, (u daljem tekstu: Koncesioni akt).

U skladu sa članom 2 st. 1 i 2 Zakona o koncesijama, koncesije se daju pod jednakim, transparentnim i nediskriminatornim uslovima za korišćenje prirodnih bogatstava, dobara u opštoj upotrebi i drugih dobara od opšteg interesa, obavljanje djelatnosti od javnog interesa i obezbjeđenja razvoja i funkcionisanja infrastrukture.

Cilj izrade Koncesionog akta je pokretanje postupka javnog nadmetanja za izbor najpovoljnije ponude za dodjelu Ugovora o koncesiji za istraživanje i eksploataciju tehničko-građevinskog kamena na lokalitetu „Bakovići”, Opština Kolašin.

Izrada Koncesionog akta izvršena je na osnovu godišnjeg Plana davanja koncesija za detaljna geološka istraživanja i eksploataciju mineralnih sirovina za 2023. godinu, koji je Vlada donijela na 43 sjednici održanoj 07. marta 2023. godine, a u koji je uvršten i lokalitet mineralne sirovine tehničko-građevinskog kamena „Bakovići”, opština Kolašin.

U skladu sa članom 18 stav 3 Zakona o koncesijama, prije upućivanja Nacrta Koncesionog akta Vladi na usvajanje, Ministarstvo organizuje i sprovodi javnu raspravu u roku od 15 do 30 dana od dana upućivanja javnog poziva za javnu raspravu.

Poslije sprovedene javne rasprave, Ministarstvo dostavlja Vladi, u skladu sa članom 18 stav 1 Zakona o koncesijama, Nacrt Koncesionog akta sa Izvještajem sa javne rasprave na usvajanje.

Nakon usvajanja Koncesionog akta od strane Vlade, Ministarstvo objavljuje Javni oglas za davanje koncesije za detaljna geološka istraživanja i eksploataciju pojave mineralne sirovine tehničko-građevinskog kamena „Bakovići”, Opština Kolašin.

Koncesija za detaljna geološka istraživanja i eksploataciju lokaliteta tehničko-građevinskog kamena „Bakovići”, Opština Kolašin, se daje putem javnog nadmetanja u otvorenom postupku, na način propisan Zakonom o koncesijama.

Ponuđač dostavlja ponudu na osnovu Javnog oglasa za davanje koncesije. Rok za dostavljanje ponuda ne može biti kraći od 30 dana od dana objavljivanja Javnog oglasa u dnevnom štampanom mediju.

Javni oglas se objavljuje i u ’’Službenom listu Crne Gore’’.

# TEHNIČKI IZVJEŠTAJ O LOKALITETU TEHNIČKO-GRAĐEVINSKOG KAMENA „BAKOVIĆI”

## Predmet koncesije

Predmet ovog Koncesionog akta je lokalitet nemetalične mineralne sirovine, tehničko-građevinskog kamena „Bakovići”, Opština Kolašin.

## Položaj i opis lokaliteta tehničko-građevinskog kamena „Bakovići”

Pojava tehničko-građevinskog kamena „Bakovići”, u geografskom smislu, pripada sjevernom regionu Crne Gore. Nalazi se u karstnom području istoimenog mjesta Bakovići, na području Markovog brda, oko 3 km vazdušne linije sjeverno od Kolašina. Traženi prostor je lociran na južnim padinama Markovog brda (1.228 m.n.m) u neposrednoj blizini magistralnog puta Kolašin-Mojkovac, sa kojeg se odvaja pristupni makadamski put dužine oko 500 m, koji vodi do predmetnog lokaliteta .

Prema administrativnoj podjeli, prostor na kojem se nalazi pojava tehničko-građevinskog kamena „Bakovići” pripada opštini Kolašin i geografskom listu „Ivangrad“, 1:100 000, odnosno sekciji Kolašin, 1:25 000.

Na osnovu zahtjeva JU Zavod za geološka istraživanja – Podgorica, u skladu sa Uredbom o povjeravanju dijela poslova iz nadležnosti Ministarstva kapitalnih investicija JU Zavod za geološka istraživanja („Sl. list CG“, broj 17/22), a za potrebe izrade koncesionog akta za lokalitet „Bakovići”, opština Kolašin, preduzeće za izvođenje geodetskih radova Etalon Geo Office doo Danilovgrad, koje je registrovano i licencirano za tu vrstu posla, je uradilo Tehnički izvještaj sa koordinatama graničnih tačaka lokaliteta tehničko-građevinskog kamena „Bakovići”.

Na planu KO Bakovići razmjere 1:1500, na zemljištu na kojem se nalazi pojava tehničko-građevinskog kamena „Bakovići”, definisan je koncesioni prostor sa 49 graničnih tačaka sa utvrđenim koordinatama državnog koordinatnog sistema (DKS) i površinom koju zahvata područje 6 ha 94 a 56,66 m² (69 456,66 m²).

Na priloženim skicama prikazano je:

1) Područje koncesije sa naznačenim vlasnicima u trenutku izrade ovog Izvještaja,

2) Područje koncesije na topografskoj karti 1:1500,

3) Područje koncesije na katastarskom planu 1:1500, KO Bakovići, sa koordinatama graničnih tačaka.

Koordinate graničnih tačaka i površina lokaliteta „Bakovići”, dati su u Tehničkom izvještaju, koji je sastavni dio predmetnog Koncesionog akta.

## Podaci o imovinsko-pravnim odnosima

## Na osnovu akta Uprave za nekretnine Crne Gore, Područna jedinica Kolašin, br. 917/361-1/23 od 17.07.2023. godine, predmetna lokacija „Bakovići” se nalazi, jednim dijelom, na katastarskoj parceli 118, koja je upisana u list nepokretnosti broj 126 KO Bakovići, na ime privrednog društva doo “Keker” – Kolašin, a po načinu korišćenja predviđena je za kamenolom (Nabačaj kamena).

Sjeverni dio predmetnog koncesionog prostora zauzima dio katastarske parcela br. 110/1, upisane u list nepokretnosti broj 15, nosilac prava svojine Crna Gora, subjekt raspolaganja Opština Kolašin. Objekat br.2. (pomoćna zgrada), koji se pominje u zabilježbi koja je navedena u listu nepokretnosti 15, se nalazi izvan granica obuhvata predmetnog koncesionog prostora, jer predmetni prostor zauzima samo manji dio katastarske parcele 110/1 koji se graniči sa parcelom 118.

U listu nepokretnosti broj 126 – katastarska parcela 118, navedeni su tereti i ograničenja (hipoteka) po Ugovoru kredita br. 5100486231 od 26.10.2016. godine u korist Erste Bank AD Podgorica kao hipotekarnog povjerioca, za koju je ista dala Saglasnost (broj 075/23 od 19.07.2023) u kojoj navodi da: ” ERSTE BANK AD Podgorica, kao hipotekarni povjerilac, je saglasna da klijent Keker DOO Kolašin, može od datuma izdavanja saglasnosti, učestvovati u postupku koji sprovodi Ministarstvo kapitalnih investicija a odnosi se na eksploataciju nemetalične mineralne sirovine tehničko-građevinskog kamena „Bakovići”, Opština Kolašin i to na nepokretnosti upisane u LISTU NEPOKRETNOSTI br.126, KO BAKOVIĆI, označenoj na katastarkoj parceli br. 118, kao NABAČAJ KAMENA, površine 28487 m2, potes Bakovići, Kolašin, svojine društva „Keker“ doo Kolašin, obim prava 1/1.

Sa naprijed navedenog, pravo ERSTE BANK AD Podgorica, kao hipotekarnog povjerioca na nepokretnosti koja u LISTU NEPOKRETNOSTI br.126, KO BAKOVIĆI, označenoj na katastarkoj parceli br. 118, kao NABAČAJ KAMENA, površine 28487 m2, potes Bakovići, Kolašin, svojine društva „Keker“ doo Kolašin, obim prava 1/1, se ni u čemu ne umanjuje”.

Napominjemo, obaveza koncesionara, u pogledu ispunjavanja uslova koje će biti definisane Ugovorom o dodjeli koncesije, je da u roku od 90 dana, od dana zaključenja Ugovora o koncesiji, sprovede Elaborat (geodetski operat) o granicama područja uslovne parcelacije ili preparcelacije za područje za koje je dobijena koncesija kod nadležnog organa (katastra). Poslije potvrđivanja parcelacije (preparcelacije), od strane nadležnog organa, Koncesionar je dužan da dostavi kopiju plana i list nepokretnosti na kojima su ucrtane nove parcele, što dokazuje da je sprovedena parcelacija u skladu sa Tehničkim izvještajem koji se sastavni dio Koncesionog akta, kao osnovnog dokumenta za pokretanje postupka dodjele koncesije.

Skica zahvata istražno-eksploatacionog prostora prikazana je u okviru pomenutog Geodetskog elaborata-Tehničkog izvještaja koji sadrži podatke sa naznačenim vlasnicima, katastarskim parcelama, kao i koordinatama graničnih tačaka. Teren obuhvaćen istražno-eksploatacionim prostorom zauzima površinu od od 6 ha 94 a 56,66 m² (69 456,66 m²).

Shodno članu 44 Zakona o koncesijama, ako se u vezi sa korišćenjem koncesije mora izvršiti eksproprijacija nepokretnosti, odnosno uređenje građevinskog zemljišta, troškovi, način i rokovi plaćanja naknade za eksproprijaciju nepokretnosti, odnosno uređenja građevinskog zemljišta, utvrđuju se i sprovodi u skladu sa zakonom.

Ukoliko je vlasnik zemljišta koncedent, ne vrši se eksproprijacija, već se smatra da je koncesionar dobijanjem koncesije dobio saglasnost za njegovo korišćenje.

Zakonom o eksproprijaciji ("Sl.list RCG", br. 055/00, 012/02, 028/06,“Sl.list CG", br. 021/08,030/17, 075/18) članom 4a definisano je da se nepokretnosti iz člana 2 ovog zakona mogu eksproprisati, između ostalog, radi istraživanja i eksploatacije rudnog i drugog prirodnog bogatstva.

S tim u vezi Vlada utvrđuje javni interes za eksproprijaciju katastarskih parcela u obuhvatu istražno-eksploatacionog prostora u skladu sa dinamikom eksploatacije u toku trajanja koncesionog ugovora.

Članom 45 Zakona o koncesijama na nepokretnosti koja je predmet koncesije upisuje se zabilježba tereta na osnovu zaključenog ugovora o koncesiji, u skladu sa zakonom kojim je uređen upis prava na nepokretnostima.

## Podaci iz prostorno–planske dokumentacije

Aktom Sekretarijata za planiranje prostora, komunalne poslove i saobraćaj, Opština Kolašin, br. 05-4083/2 od 26.05.2023. godine, tražena površina, jednim dijelom (katastarska parcela broj 118 KO Bakovići), se nalazi u zahvatu DUP-a, “Industrijska zona” (Sl.list CG-o.p.”, br. 19/13) i definisana je kao kamenolom-UP 64, sa namjenom, prema ovom planu, kao **eksploataciono polje,** te shodno tome za istu se mogu izdati UTU, u skladu sa postavkama plana. Preostali dio lokacije, utvrđen konturnim tačkama i koordinatama koje su dostavljene u prilogu Zahtjeva JU Zavoda za geološka istraživanja, br. 01-542/1 od 11.5.2023. (katastarska parcela broj 111 i dio katastarske parcele broj 110/1 KO Bakovići), se nalazi van zahvata DUP-a, “Industrijska zona” i Generalne urbanističke razrade PUP-a Kolašin (Sl.list CG-o.p.”, br. 12/14), na prostoru za koji nije predviđeno donošenje planova detaljne razrade. Kako je u toku izrada Izmjena i dopuna PUP-a za Opštinu Kolašin, dat je predlog da se predmetni prostor uvrsti u isti, sa namjenom površine mineralnih sirovina - MS. Vlada Crne Gore je na 52. sjednici od 11.5.2023. utvrdila Nacrt izrade Izmjena i dopuna PUP-a Kolašin sa Programom javne rasprave. Kako izrada planske dokumentacije nije u nadležnosti opština, Zavod se, dopisom br. 01-628/1 od 31.5.2023, obratio Ministarstvu ekologije, prostornog planiranja u urbanizma, kao nosiocu pripremnih poslova za Mišljenje. U odgovoru (br.08-332/23-847/32 od 28.6.2023) na dopis Ministarstva ekologije, prostornog planiranja i urbanizma navodi: “Utvrđenim Nacrtom Prostorno-urbanističkog plana Opštine Kolašin, koji je na Javnoj raspravi od 30.5-30.6.2023. godine, predmetni lokalitet je prepoznat kao površina mineralnih sirovina (MS). Površine mineralnih sirovina su prostori koji sadrže određenu akumuliranu koncentraciju mineralnih sirovina, koja je po količini, kvalitetu i drugim uslovima pogodna za eksploataciju. Na površinama mineralnih sirovina mogu se planirati objekti za potrebe eksploatacije mineralnih sirovina. Na površinama mineralnih sirovina mogu se, do donošenja odluke o početku eksploatacije, planirati druge namjene, u skladu sa posebnim propisom”.

* 1. Mišljenje Uprave za zaštitu kulturnih dobara

Aktom Uprave za zaštitu kulturnih dobara, Cetinje, br. 03-31/2019-5 od 19.07.2023. godine dato je Mišljenje da se, sa aspekta zaštite kulturnih dobara, može pristupiti istraživanju i eksploataciji mineralne sirovine tehničko-građevinskog kamena na lokaciji „Bakovići”, opština Kolašin, uz obavezu da se uvaže zakonske odredbe i komentari dati ovim Mišljenjem.

## Infrastrukturni objekti na prostoru pojave tehničko-građevinskog kamena „Bakovići”

Do predmetnog lokaliteta postoji pristupni makadamski put dužine oko 500 m koji prolazi kroz parcele u vlasništvu privrednog društva „Keker“ d.o.o. Kolašin i sa kojim je predmetni lokalitet povezan sa magistralnim putem Kolašin - Mojkovac.

Postoji mogućnost relativno lakog snabdijevanja električnom energijom, s obzirom da kroz mjesto Bakovići i Plana, koja su i najbliža predmetnom lokalitetu, prolazi niskonaponska električna mreža i visokonaponski dalekovod, a u neposrednoj blizini predmetnog lokaliteta se nalazi i proizvodni pogon odnosno fabrika za proizvodnju drveta.

Šire područje lokaliteta „Bakovići“ je relativno rijetko naseljeno. Najbliže naselje Bakovići nalazi se na rastojanju od oko 300 m jugozapadno od predmetnog lokaliteta. U pravcu juga, na udaljenosti od oko 250 m, nalazi se industrijska zona, koju karakterišu objekti tipa industrijskih hala, dok se u neposrednoj blizini predmetnog lokaliteta nalazi proizvodni pogon odnosno fabrika za preradu drveta, koja je u vlasništvu privrednog društva „Keker“ d.o.o. Kolašin.

## Geomorfološke karakteristike

## U geomorfološkom pogledu područje pojave tehničko-građevinskog kamena „Bakovići” pripada sjevernoj oblasti Crne Gore. Reljef ovog područja je u direktnoj zavisnosti od litološkog sastava i strukturnog sklopa terena. Njegov postojeći izgled, razvijenost i razuđenost, diktirao je dugotrajni uticaj i mnogostruko preplitanje endogenih i egzogenih sila.

Područje lokaliteta „Bakovići“ predstavlja, u suštini, padine brdovitog dijela terena sa lijeve strane magistralnog puta Kolašin - Mojkovac, sa uzvišenjima kao što su: Markovo brdo (1228 m), Krivača (1161 m), Jasenovi (1265 m), Bablja greda (1102 m), Mali Sušac (1177 m), Veliki Sušac (1231 m) i dr. Značajni morfološki oblici koji se pojavljuju u ovom kraju su vrtače, jame i pećine, tipični predstavnici morfologije karsta.

## Hidrografske karakteristike

Sa hidrogeološkog aspekta, odlike područja u kome se nalazi pojava tehničko-građevinskog kamena „Bakovići” su relativno jednostavne. U širem području traženog prostora najznačajniji vodotok je rijeka Tara. Od drugih vodotoka najvažniji je rijeka Plašnica, koja protiče južno od lokaliteta na području Bakovića i uliva se u rijeku Taru. Na samom lokalitetu nema stalnih riječnih tokova, izvora, niti povremenih vodotoka. Krečnjačko-dolomitski kompleks ovog područja ima pukotinsko-kavernoznu poroznost.

Hidrogeološke prilike ovog područja uslovljene su klimom, geološkom građom, litološkim sastavom stijenskih masa i njihovim zalijeganjem, tektonskim i morfološkim karakteristikama.

## Klimatske odlike

Klimatske karakteristike ovog područja uslovljene su njegovim geografskim položajem, nadmorskom visinom i reljefom.

Geografski, morfološki i klimatski, područje Bakovića pripada klimatološkoj stanici Kolašin.

Srednja godišnja temperatura vazduha u Kolašinu iznosi 7ºC. Najtopliji je mjesec jul sa 15,7ºC. Srednja godišnja količina padavina u Kolašinu iznosi 2.150,9 mm. Najmanja je u julu (73,4 mm), a najviša u novembru (308,0 mm).

Srednja maksimalna visina sniježnog pokrivača u Kolašinu iznosi 60,2 cm, najveća je 135,0 cm, a najmanja 27,0 cm.

Ovo područje pripada podtipu klimata, koje karakteriše umjereno topla kišna klima sa toplim ljetima, ali bez naglašenog sušnog perioda tokom godine. Prosječna temperatura najtoplijeg mjeseca je manja od 22°C, ali bar četiri mjeseca tokom godine imaju srednju mjesečnu temperaturu preko 10°C.

## Podaci o izvršenim geološkim istraživanjima, rezervama i kvalitetu mineralne sirovine

*Geološke karakteristike*

Prema podacima OGK, list „Ivangrad“, 1:100 000, (M. Živaljević i dr. 1979), u geološkoj građi traženog prostora „Bakovići“ učestvuju slojeviti i bankoviti krečnjaci i podređeno dolomitični krečnajci srednjeg trijasa, odnosno ladinika (T22). Veoma često su krečnjaci stratifikovani sa proslojcima i kvrgama rožnaca. Na osnovu sedimentoloških ispitivanja konstatovani su različiti strukturni tipovi: oospariti, biospariti, mikriti, pelmikriti, intrabiomikriti, intrabiospariti, mikrospariti, pjeskoviti oospariti i pjeskoviti kalkereniti.

U tektonskom pogledu područje predmetnog lokaliteta tehničko-građevinskog kamena „Bakovići“ pripada Durmitorskoj geotektonskoj jedinici.

*Rezerve mineralne sirovine*

S obzirom da nisu vršena detaljna geološka istraživanja, na ovom prostoru nema podataka o rezervama i kvalitetu tehničko-građevinskog kamena. Može se konstatovati, na osnovu raspoloživih podataka, da se predmetna lokacija nalazi na povoljnom terenu sa aspekta geoloških faktora, a zbog svojih prirodnih karakteristika, može se smatrati kao teren povoljan za detaljna geološka istraživanja i eksploataciju tehničko-građevinskog kamena.

Na bazi izvršene procjene na lokalitetu tehničko-građevinskog kamena „Bakovići”, uzimajući u obzir površinu prostora i morfološke karakteristike, potencijalne geološke rezerve tehničko-građevinskog kamena procijenjene su na 3.000.000 m3 č.s.m.

*Kvalitet mineralne sirovine*

Nema podataka o kvalitativnim svojstvima mineralne sirovine. Da bi se dostigao optimalni stepen poznavanja ležišta u smislu rezervi i kvaliteta, ležišnih uslova i u vezi sa tim mogućnosti primjene i plasmana na tržištu, potrebno je izvršiti detaljna geološka istraživanja na način i u obimu koji će se definisati Projektom detaljnih geoloških istraživanja.

Izradom Elaborata o klasifikaciji, kategorizaciji i proračunu rezervi tehničko-građevinskog kamena na ležištu „Bakovići“, nakon sprovedenih detaljnih geoloških istraživanja, dobiće se podaci o rezervama i kvalitetu predmetne mineralne sirovine.

Na predmetnom lokalitetu nisu vršena detaljna geološka istraživanja, ali prema rezultatima laboratorijskih ispitivanja, koja se odnose na mineraloško-petrografski, hemijski sastav i fizičko-mehaničke osobine stijenske mase, na ležištima slične geološke građe, možemo predpostaviti da će kvalitet karbonatnih sedimenata na lokalitetu tehničko-građevinskog kamena „Bakovići“ zadovoljiti kriterijume važećih standarda u pogledu primjene u tehničko-građevinske svrhe.

# 

# ROK TRAJANJA KONCESIJE

Rok trajanja eksploatacije mineralne sirovine (vijek eksploatacije) zavisi od utvrđenih rezervi istih, godišnjeg kapaciteta eksploatacije i od zahtjeva tržišta.

S obzirom da na prostoru pojave tehničko-građevinskog kamena „Bakovići” nisu vršena detaljna geološka istraživanja može se govoriti samo o prognoznim rezervama koje iznose oko 3.000.000 m3 č.s.m.

Za optimalno poznavanje ležišta, u smislu utvrđenih rezervi viših kategorija, njihovog kvaliteta, ležišnih uslova, a u vezi sa tim, i mogućnost primjene i plasmana na tržište, budući Koncesinar je dužan da izvede detaljna geološka istraživanja na istražno-eskploatacionom prostoru „Bakovići” i da rezultate sprovedenih istraživanja prikaže u Elaboratu o klasifikaciji, kategorizaciji i proračunu rezervi tehničko-građevinskog kamena ležišta „Bakovići”.

Geološki istražni proces (izrada i revizija Projekta detaljnih geoloških istraživanja, izvođenje istražnih radova po istom i izrada Elaborata o klasifikaciji, kategorizaciji i proračunu rezervi tehničko-građevinskog kamena ležišta „Bakovići”) budući Koncesionar će uraditi u roku od godinu dana od dana zaključenja Ugovora o koncesiji.

Ovim koncesionim aktom daje se maksimalni rok koncesije za eksploataciju tehničko-građevinskog kamena iz lokaliteta „Bakovići” na period od 30 godina, sa minimalnom godišnjom proizvodnjom od 20.000 m3 č.s.m., odnosno oko 30.000 m3 agregata različitih frakcija.

Koncesija za eksploataciju tehničko-građevinskog kamena iz lokaliteta „Bakovići” daje se na maksimalni period od 30 godina, od čega:

* jedna (1) godina za detaljna geološka istraživanja,
* jedna (1) godina za: izradu rudarske dokumentacije, pribavljanja odobrenja, saglasnosti i dozvola za izvođenje radova po istoj, pripremu ležišta za eksploataciju, instaliranje postrojenja i opreme potrebne za eksploataciju, kao i pribavljanje upotrebne dozvole za izgrađene objekte,
* 28 (dvadeset osam) godina za eksploataciju mineralne sirovine.

Ukupan koncesioni period, koji obuhvata sve gore navedene faze, ne prelazi zakonom definisan rok trajanja koncesije od 30 godina

Rok trajanja faze detaljnih geoloških istraživanja i izrade rudarske i tehničke dokumentacije i pripremnih radova se ne može mijenjati.

# OSNOVNI PARAMETRI ZA OCJENU EKONOMSKE OPRAVDANOSTI INVESTICIJE

*Opis tehničko-tehnološkog procesa eksploatacije*

U ovom poglavlju daju se osnovni parametri koji treba da posluže ponuđačima, odnosno potencijalnim investitorima pri obradi proizvodnog i ekonomskog aspekta ponude i tehničko-ekonomske ocjene opravdanosti ove investicije.

## *3.1. Ocjena mogućnosti korišćenja mineralne sirovine*

U poglavlju 1.10.ovog akta date su potencijalne rezerve i podaci o kvalitetu mineralne sirovine.

## *3.2. Proizvodni kapacitet i vijek eksploatacije*

Potencijalne rezerve tehničko-građevinskog kamena iznose oko 3.000.000 m3 č.s.m. i biće zahvaćene konturama površinskog kopa, a za predloženi period trajanja koncesije od 28 godine (za eksploataciju) proizvodni kapacitet će iznositi do 20.000 m3 č.s.m. ili 30.000 m3 agregata (svih frakcija) na godišnjem nivou (Kr=1,50).

Za godišnji kapacitet površinskog kopa od 20.000 m3 č.s.m., u predviđenom periodu eksploatacije od 28 godina, potrebno je 560.000 m3 č.s.m ili 18,7% od procijenjenih rezervi što daje mogućnost rada na ovom lokalitetu ne samo za predviđeni period trajanja koncesije nego i za mnogo duži period.

S obzirom na potencijalne rezerve, konfiguraciju terena, mogući razvoj kopa i druge povoljnosti, godišnji kapacitet se može povećati u odnosu na početni - minimalni godišnji kapacitet. To predstavlja značajnu povoljnost za ponuđače.

## *3.3. Opis tehničko-tehnološkog procesa eksploatacije*

Na ovom ležištu, tip površinskog kopa će biti tipično brdski, što omogućuje primjenu klasične tehnologije na istom, eksploatacija tehničko-građevinskog kamena vršiće se od najvisočije etaže prema najnižoj.

Tehnološki proces rada na površinskom kopu sastoji se od radnih operacija:

* pripremni radovi,
* bušenje,
* miniranje,
* utovar,
* transport,
* drobljenje i klasiranje.

***Pripremni radovi***

Pripremni radovi obuhvataju čišćenje i ravnanje terena, čišćenje etažnih ravni i pripremu istih za potrebe bušenja, miniranja i druge pomoćne radove. Pripremni radovi izvodiće se buldožerom.

***Bušenje***

Bušenje minskih bušotina vršilo bi se sa udarno-rotacionom bušilicom prečnika sa kompresotom prečnika Ø 76 mm.

***Miniranje***

Miniranje krečnjaka vršilo bi se praškastim eksplozivom koji može da se obezbijedi na domaćem tržištu, prečnika patrone Ø 60 mm. S obzirom godišnji kapacitet površinskog kopa od svega 20.000 m3 č.s.m, potreba za miniranjem bi bila u veoma malom obimu.

***Utovar***

Utovar odminiranog krečnjaka vršio bi se bagerom kašikarom, zapremine kašike od 1,5 m3, a utovar gotovog proizvoda utovarivačem zapremine korpe 3 m3.

***Transport***

Transport krečnjaka do drobiličnog postojenja obavljaće se kamionima zapremine sanduka od 14 m3.

***Drobljenje i klasiranje***

Za drobljenje materijala potrebno je mobilno postrojenje kapaciteta od 15 m3/h, a za klasiranje mobilna sijačica istog kapaciteta.

## *3.4. Snabdijevanje električnom energijom, gorivom, vodom i eksplozivom i eksplozivnim sredstvima*

Budući da kroz sela koja se nalaze u blizini predmetne lokacije, prolazi nisko naponska električna mreža i visokonaponski dalekovod, snabdijevanje električnom energijom moguće je priključenjem na prenosni ili distributivni sistem, dok će se eksploziv i eksplozivna sredstva obezbijediti na tržištu kod specijalizovanih firmi.

*3.5.Potrebna oprema i mehanizacija*

|  |  |  |  |
| --- | --- | --- | --- |
| **Redni broj** | **Naziv** | **Količina** | **Cijena (€)** |
| 1 | Utovarivač | 1 | 90.000 |
| 2 | Bušilica | 1 | 60.000 |
| 3 | Kamion | 2 | 80.000 |
| 4 | Drobilično postrojenje | 1 | 170.000 |
| 5 | Buldožer | 1 | 150.000 |
| 6 | Bager | 1 | 80.000 |
| 7 | Cistijerna za vodu | 1 | 15.000 |
| **UKUPNO** | | | **645.000** |

## *3.6. Objekti*

|  |  |  |  |
| --- | --- | --- | --- |
| **Redni broj** | **Naziv** | **Količina** | **Cijena (€)** |
| 1 | Kontejner za kancelarije i magacin (20m2) | 2 | 5.000 |
| **UKUPNO** | | | **10.000** |

## 

## *3.7. Radna snaga*

|  |  |  |  |  |
| --- | --- | --- | --- | --- |
| **Redni broj** | **Naziv radnog mjesta** | **Potrebna kvalifikacija** | **Struka** | **Broj izvršioca** |
| 1 | Upravnik | VSS | Dipl.inž. rudarstva | 1 |
| 2 | Poslovođa | SSS | Rudarski tehničar | 1 |
| 3 | Rukovalac mobilnog postrojenja za preradu | KV | Rukovalac rud.-građ. mašina | 2 |
| 4 | Rukovalac mašinama | KV | Rukovalac rud.-građ. mašina | 3 |
| 5 | Vozač | KV | Vozač | 2 |
| 6 | Bušač | KV | Rudarski tehničar | 1 |
| 7 | Stražar | PK |  | 2 |
| **UKUPNO** | | | | **12** |

**Napomena:** Zaposleni treba da ispunjavaju uslove propisane čl. 93 Zakona o rudarstvu („Sl. list CG“, br. 65/08).

# MJERE ZA ZAŠTITU ŽIVOTNE SREDINE

Detaljna geološka istraživanja u manjoj mjeri mogu imati uticaj na životnu sredinu, dok eksploatacija i obrada mineralne sirovine, a time i tehničko-građevinskog kamena, je proces koji se, sa aspekta ekologije, smatra rizičnim.

U zakonskim propisima koji regulušu zaštitu životne sredine naglašeni su osnovni principi njene zaštite, i to: prirodnih vrijednosti zemljišta, vode i vazduha, kao i biodiverziteta (biljni i životinjski svijet).

Shodno naprijed navedenom, Koncesionar je dužan da na istražno-eksploatacionom prostoru „Bakovići”, pri planiranju i sprovođenju investicionog zahvata, sprovede postupak prethodne procjene uticaja na životnu sredinu, u skladu sa zakonom.

Rudarska aktivnost neminovno dovodi do nepovoljnih, odnosno, negativnih uticaja na životnu sredinu. U prvom redu, nepovoljni uticaji eksploatacije i obrade predmetne mineralne sirovine se odnose na značajniju promjenu reljefa, odnosno, značajniji uticaj na pejzaž, povećanu buku i neznatno zagađenje vazduha izduvnim gasovima i kamenom prašinom.

Shodno ovome, ekološko-tehnički uslovi treba da obezbijede zaštitu od uticaja buke, vibracija, prašine i drugih štetnih uticaja po okolinu. Ove zahtjeve Koncesionar treba imati u vidu prilikom izbora opreme i mehanizacije, odnosno, da se od proizvođača istih posjeduje garancija za ispunjavanje zakonom propisanih standarda.

Nadležni državni organ procjenjuje potrebu izrade Elaborata o procjeni uticaja na životnu sredinu, koji se radi u skladu sa Zakonom o procjeni uticaja na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13).

S obzirom na značaj očuvanja životne sredine, Koncesionar je dužan da se pridržava svih mjera zaštite u skladu sa zakonskim propisima.

Zakonska regulativa koja uređuje ovu djelatnost je sljedeća:

* Zakon o procjeni uticaja na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11, 27/13 i 52/16);
* Zakon o zaštiti prirode („Sl. list CG“, br. 54/16);
* Uredba o projektima za koje se vrši procjena uticaja na životnu sredinu („Sl. list RCG“, br. 20/07 i „Sl. list CG“, br. 47/13 i 53/14);
* Uredba o visini naknada, načinu obračuna i plaćanja naknada zbog zagađenja životne sredine („Sl. list RCG“, br. 26/97, 09/00 i 52/00 i „Sl. list CG“, br. 33/08, 05/09, 64/09, 40/11 i 49/11);
* Pravilnik o sadržaju dokumentacije koja se podnosi uz zahtjev za odlučivanje o potrebi procjene uticaja na životnu sredinu („Sl. list CG“, br. 14/07);
* Pravilnik o sadržaju dokumentacije koja se podnosi uz zahtjev za određivanje obima i sadržaja Elaborata o procjeni uticaja na životnu sredinu („Sl. list CG“, br. 14/07);
* Pravilnik o sadržini Elaborata o procjeni uticaja na životnu sredinu („Sl. list CG“, br. 14/07).

# REKULTIVACIJA ISTRAŽNO-EKSPLOATACIONOG PROSTORA „BAKOVIĆI”

Negativni uticaji budućih rudarskih aktivnosti na površinskom kopu „Bakovići” sa kvalitativnom procjenom mogućih nepovoljnih uticaja na radnu i životnu sredinu, obrađeni su u poglavlju 4.Mjere za zaštitu životne sredine.

U ovom poglavlju se obrađuje faza rekultivacije istražno-eksploatacionog prostora.

Novi zakonski uslovi za eksploataciju zahtijevaju da se izvrši rekultivacija prostora koji će biti degradiran obavljanjem koncesione djelatnosti, a sve to u cilju poboljšanja ekoloških uslova na samom lokalitetu i neposrednoj okolini.

Ako bi se degradirane površine ostavile, nakon izvođenja radova na eksploataciji, u istom stanju, mogu se očekivati neki od sljedećih negativnih uticaja:

* produžavanje nepovoljnog uticaja pejzažnog izgleda terena,
* pogoršavanje stanja degradiranih površina zbog pojave erozije, klizišta i sl.,
* produžavanje negativnih uticaja na vazduh i okolno zemljište (podizanje prašine izazvane vjetrom, odnošenje materijala površinskim – atmosferskim vodama).

Projekat se mora realizovati u fazama, odnosno radovi na rekultivaciji izvoditi sukcesivno, paralelno sa razvojem kopa. To znači da je sa radovima na rekultivaciji potrebno početi odmah po završetku svake etaže. Osnovni cilj rekultivacije je da se prostoru, na kojem će biti vršena eksploatacija, da prirodna vrijednost slična ili bolja od prvobitne, što je, prema procijenjenim sadašnjim uslovima na ovom lokalitetu, sasvim moguće.

Crna Gora ima zakonske propise usaglašene sa standardima Evropske unije koji tretiraju rudarsku djelatnost, a u sklopu toga i obaveze Koncesionara za pridržavanje mjera zaštite životne i radne sredine i rekultivacije degradiranog prostora (Zakon o koncesijama, Zakon o rudarstvu i propisi iz oblasti zaštite životne sredine).

Zbog velike važnosti ove faze rada, zakonskim propisima utvrđena je obaveza izrade projektnih rješenja rekultivacije, izradom Glavnog rudarskog projekta (Pravilnik o sadržaju rudarskih projekata) ili izradom posebnog tehničkog projekta rekultivacije, koji je sastavni dio Glavnog rudarskog projekta.

Projektima se daju rješenja rudarsko-tehničke i biološke rekultivacije površina degradiranih izvođenjem rudarskih radova, uz uvažavanje uslova koji su utvrđeni Elaboratom o procjeni uticaja na životnu sredinu, vodnih uslova i sl.

## ***Zaključak***

U skladu sa članom 71 Zakona o rudarstvu koncesionar je dužan da u toku i po završetku radova na eksploataciji predmetne mineralne sirovine, a najkasnije u roku od jedne godine od dana završetka radova, privede zemljište na eksploatacionom polju namjeni prema Projektu rekultivacije zemljišta, odnosno, da preduzme mjere zaštite životne sredine sadržane u Elaboratu o procjeni uticaja na životnu sredinu na koji je, od strane organa državne uprave nadležnog za poslove zaštite životne sredine, data saglasnost i mjere zaštite voda u skladu sa zakonom.

O naprijed navedenim mjerama izvještavaju se nadležno ministarstvo za rudarstvo i ministarstva nadležna za poslove poljoprivrede, vodoprivrede, zaštite životne sredine i nadležni organ lokalne uprave.

Za sanaciju i rekultivaciju, saglasno odredbi člana 73 Zakona o rudarstvu, koncesionar je dužan da od svake jedinice proizvoda mineralne sirovine mjesečno izdvaja sredstva za djelimičnu ili potpunu sanaciju zemljišta, a prema odobrenim projektima sanacije i rekultivacije.

Visina sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja sredstava bliže je uređen Uredbom o visini sredstava za sanaciju i rekultivaciju prostora na kojem se izvode rudarski radovi, načinu obračunavanja, plaćanja i korišćenja tih sredstava („Sl. list CG”, br. 51/11).

# UNAPRJEĐENJE ENERGETSKE EFIKASNOSTI

Radi efikasnog korišćenja energije, u skladu sa odredbama Zakona o energetskoj efikasnosti („Sl. list”. CG br. 57/14 3/15), koncesionar je dužan da preduzima mjere za poboljšanje energetske efikasnosti.

Koncesionar je dužan da kroz izradu tehničke i projektne dokumentacije predvidi sprovođenje mjera za poboljšanje energetske efikasnosti, odnosno, ostvarivanje uštede energije i njeno racionalno korišćenje primjenom provjerenih savremenih tehnologija, čije je korišćenje ekonomski opravdano.

Sprovođenje mjera energetske efikasnosti utiče na kvalitet radne i životne sredine.

# USLOVI KOJE JE DUŽAN DA ISPUNJAVA KONCESIONAR U POGLEDU TEHNIČKE OPREMLJENOSTI, FINANSIJSKE SPOSOBNOSTI I OSTALE REFERENCE I DOKAZE O ISPUNJAVANJU TIH USLOVA

Obaveze koncesionara u pogledu ispunjavanja uslova definisanih u ovom poglavlju su sljedeće:

* da, u skladu sa članom 51 stav 2 Zakona o koncesijama, u roku od 60 dana od dana zaključenja Ugovora o koncesiji, osnuje i registruje privredno društvo ili drugo pravno lice sa sjedištem u Crnoj Gori, koje će obavljati koncesionu djelatnost ili da proširi registraciju za vršenje koncesione djelatnosti;
* da obezbijedi svu potrebnu geološku i rudarsku dokumentaciju, odobrenja i saglasnosti potrebnih za zakonito izvođenje radova;
* da obezbijedi opremu i mehanizaciju saglasno verifikovanoj rudarskoj i tehničkoj dokumentaciji - oprema i mehanizacija treba da ispunjava uslove propisane pravilnicima o tehičkim normativima za izvođenje planirane vrste radova na predmetnom lokalitetu;
* da obezbijedi radnu snagu saglasno ovom Koncesionom aktu i rudarskoj i tehničkoj dokumentaciji - zaposleni moraju da ispunjavaju uslove (u pogledu stepena stručne spreme, radnog iskustva, obučenosti i ovlašćenja za vršenje tih poslova) u skladu sa Zakonom o rudarstvu;
* da izvršava finansijski dio u pogledu obaveza utvrđenih Ugovorom o koncesiji, u smislu plaćanja koncesione naknade, dostavljanja obnovljive godišnje bankarske garancije, izdvajanja sredstava za rekultivaciju. Koncesionar mora da ostvaruje takve poslovne rezultate koji će mu omogućiti redovno poslovanje (redovno izmirivanje poreskih i drugih obaveza), a time i ispunjavanje ugovornih obaveza.
* koncesionar je u obavezi da u roku od 90 dana, od dana zaključenja Ugovora o koncesiji, sprovede Elaborat (geodetski operat) o granicama područja uslovne parcelacije ili preparcelacije za područje za koje je dobijena koncesija kod nadležnog organa (katastra). Poslije potvrđivanja parcelacije (preparcelacije), od strane nadležnog organa, Koncesionar je dužan da dostavi kopiju plana i list nepokretnosti na kojima su ucrtane nove parcele, što dokazuje da je sprovedena parcelacija u skladu sa Tehničkim izvještajem.

# MINIMALNI – POČETNI IZNOS KONCESIONE NAKNADE

Za korišćenje prava na eksploataciju mineralne sirovine, zakonskim propisima predviđeno je plaćanje koncesione naknade.

Koncesionim aktom se utvrđuje minimalni - početni iznos koncesione naknade.

Minimalna koncesiona naknada se utvrđuje na osnovu Uredbe o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16).

Navedenom Uredbom je utvrđeno da se minimalna koncesiona naknada određuje za eksploataciju mineralnih sirovina, tj. za period eksploatacije, a ne i za period koji je predviđen za detaljna geološka istraživanja.

## *8.1. Minimalni - početni iznos koncesione naknade za eksploataciju*

Minimalna koncesiona naknada za eksploataciju (čl. 3 Uredbe) određuje se na osnovu sljedećih kriterijuma:

* rezervi mineralne sirovine koja je predmet koncesije;
* pripadnosti grupi ležišta;
* kvaliteta mineralne sirovine; i
* tržišne cijene mineralne sirovine.

### *8.1.1. Rezerve mineralne sirovine*

Potencijalne geološke rezerve tehničko-građevinskog kamena na istražno-eksploatacionom prostoru „Bakovići” iznose 3.000.000 m3 č.s.m.

**Prema minimalnom godišnjem kapacitetu od 20.000 m3 č.s.m. tehničko-građevinskog kamena, za period od 28 godina (period koncesije za eksploataciju) otkopalo bi se 560.000 m3 č.s.m tehničko-građevinskog kamena. Od 20.000 m3 č.s.m. na godišnjem nivou u procesu dalje obrade sirovine dobilo bi se 30.000 m3 agregata različitih frakcija (kr,=1,5) što bi za period od 28 godina iznosilo 840.000 m3 tržišnog proizvoda.**

### *8.1.2. Pripadnost grupi ležišta*

Istražno-eksploatacioni prostor tehničko-građevinskog kamena „Bakovići”, prema navedenoj Uredbi, a na osnovu postojećih karakteristika i očekivanih uslova za eksploataciju, svrstana je u treću grupu geogenih ležišta (G3).

Po tom osnovu procentni iznos za obračun minimalne - početne koncesione naknade (čl. 15 Uredbe) iznosi 7% od tržišne vrijednosti eksploatacionih rezervi tehničko-građevinskog kamena, za koncesioni period za eksploataciju od 28 godina.

*8.1.3. Kvalitet mineralne sirovine*

Na predmetnom lokalitetu nisu vršena detaljna geološka istraživanja i na osnovu analogije sa ležištima tehničko-građevinskog kamena sličnih geoloških karakteristika, očekuje se da se krečnjak sa ovog lokaliteta može koristiti kao tehničko-građevinski kamen.

### *8.1.4. Tržišna vrijednost rezervi*

Na osnovu podataka, dostavljenih od Zavoda za statistiku Crne Gore o ostvarenim prodajnim cijenama mineralnih sirovina u 2022. godini, br. 01-059/23-192/2 od 06.02.2023. godine. (zaveden u arhivi Ministarstva kapitalnih investicija 14.2.2023. godine pod brojem 04-304/23-445/2), prosječna ostvarena cijena proizvoda mineralne sirovine tehničko-građevinskog kamena u Crnoj Gori u 2022. godini (čl. 16 Uredbe) iznosi **16,61 €/m3** r.m.

Na osnovu usvojenih parametara, tržišna vrijednost rezervi tehničko-građevinskog kamena koje se mogu otkopati prema minimalnom godišnjem kapacitetu za 28 godina je:

**VP= 560.000 m3 č.s.m x 1,5 x 16,61 €/m3 = 13 952 400,00 € ili 498 300,00 €/godišnje**

## Obračun minimalne koncesione naknade:

Minimalna koncesiona naknada za eksploataciju (čl. 18 Uredbe) obračunava se po obrascu:

**MDN= VP x G**

gdje su:

VP - vrijednost proizvodnje = 13 952 400,00 € (za 28 godine)

VP - vrijednost godišnje proizvodnje = 498 300,00 €

G - minimalni procentni iznos (7%)

**MDN = 13 952 400,00** **x 0,07 = 976 668,00 €** (ukupno za 28 godina)

**MDN = 498 300,00 x 0,07 = 34 881,00 €/godišnje**

Koncesiona naknada (čl. 19 Uredbe) za eksploataciju sastoji se iz stalnog (SDN) (nepromjenljivog) i promjenljivog (PDN) dijela naknade.

Obračunata minimalna koncesiona naknada predstavlja minimalni iznos stalnog (nepromjenljivog) dijela koncesione naknade:

**-Za period od 28 godina SDN = 976 668,00 €**

**-SDN (godišnje) = 34 881,00 €.**

**Stalni dio koncesione naknade koji se utvrđuje Ugovorom o koncesiji, može, u zavisnosti od ponuda biti veći, a ne manji od obračunatog minimalnog iznosa.**

**Zainteresovani ponuđači treba svojim ponudama, a u zavisnosti od sopstvene ekonomsko-finansijske analize, da ponude godišnji obim proizvodnje i procentualni iznos za obračun koncesione naknade, koji ne mogu biti manji od elemenata na osnovu kojih je obračunat minimalni iznos naknade.**

Ugovoreni godišnji iznos SDN Koncesionar plaća tokom konesionog perioda u jednakim polugodišnjim ratama do kraja juna, odnosno, decembra tekuće godine.

## *8.2. Promjenljivi dio koncesione naknade (PDN)*

Promjenljivi dio naknade obračunava se godišnje po obrascu:

**PDN=VPx(G+K) > SDN (godišnjeg iznosa)**

gdje su:

VP - godišnja vrijednost proizvodnje obračunata na osnovu ostvarene godišnje proizvodnje mineralne sirovine i prosječne godišnje prodajne cijene proizvoda

G - ugovoreni procentualni iznos za pripadnost grupi ležišta (ne manji od 7%)

K - vrijednost korektivnog faktora po osnovu ostvarene proizvodnje, obračunati iznos se uvećava od 0 do 3% (čl. 21 Uredbe).

Promjenljivi dio naknade, obračunava se na kraju svake godine. Uplata se vrši jedanput godišnje na osnovu Rješenja nadležnog ministarstva.

Obračun PDN se vrši na osnovu sljedeće dokumentacije:

* godišnjeg tehničkog izvještaja;
* izvještaja o radu i ostvarenom prihodu po osnovu ostvarene proizvodnje mineralne sirovine; i
* dokaza o količinama i prosječno ostvarenim prodajnim cijenama jedinice proizvoda na domaćem i stranom tržištu.

Dokumentaciju za obračun PDN podnosi koncesionar najkasnije do kraja marta tekuće, za prethodnu godinu.

# KRITERIJUMI ZA IZBOR NAJPOVOLJNIJE PONUDE

Kriterijumi na osnovu kojih se vrši vrednovanje ponuda su sljedeći:

|  |  |  |
| --- | --- | --- |
| **R.B.** | **K R I T E R I J U M I** | **Broj bodova** |
| **9.1** | Ponuđeni procentualni iznos za obračun koncesione naknade | **30** |
| **9.2** | Ponuđeni obim godišnje rudarske proizvodnje | **30** |
| **9.3** | Reference ponuđača | **15** |
| **9.4** | Finansijski aspekt-prosječni bruto prihod u posljednje tri godine | **10** |
| **9.5** | Finansijski aspekt-prosječni profit u posljednje tri godine | **10** |
| **9.6** | Kvalitet poslovnog plana i efekti na zapošljavanje i ekonomski razvoj | **5** |

## *Ponuđeni procentualni iznos za obračun koncesione naknade*

**Tačkom 8.1.2 Koncesionog akta – Pripadnost grupi ležišta**, je definisano da se ležište tehničko-građevinskog kamena „Bakovići”, na osnovu postojećih karakteristika i očekivanih uslova za eksploataciju, svrstava u treću grupu geogenih ležišta (G3).

Po tom osnovu, shodno Uredbi o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11), procentni iznos za obračun minimalne - početne koncesione naknade (čl. 15 Uredbe) iznosi **7%** od tržišne vrijednosti bilansnih ili eksploatacionih rezervi tehničko-građevinskog kamena, odnosno, ukupnog tržišnog proizvoda, za koncesioni period za eksploataciju od 28 godina.

Ponuđači mogu ponuditi procentni iznos tržišne vrijednosti bilansnih ili eksploatacionih rezervi tehničko-građevinskog kamena koji je jednak ili veći od 7%.

Ovaj kriterijum se izračunava na sljedeći način:

**Kriterijum: P % / MP % x 30,**

gdje:

P % - označava % ponuđača

MP % - označava maksimalno ponuđeni % na tenderu

**30** – broj bodova za ovaj kriterijum

## *9.2. Ponuđeni ukupni obim godišnje rudarske proizvodnje*

**Tačkom 8.1.1 Koncesionog akta - Rezerve mineralne sirovine**, definisano je da potencijalne (procijenjene) rezerve pojave tehničko-građevinskog kamena „Bakovići” iznose 3.000.000 m3 č.s.m. Prema minimalnom godišnjem kapacitetu od 20.000 m3 č.s.m. tehničko-građevinskog kamena, za period od 28 godina (period koncesije za eksploataciju) otkopalo bi se 560.000 m3 č.s.m tehničko-građevinskog kamena. Od 20.000 m3 č.s.m. na godišnjem nivou, u procesu dalje obrade sirovine dobilo bi se 30.000 m3 agregata različitih frakcija, što bi za period od 28 godina iznosilo 840.000 m3 tržišnog proizvoda.

Ponuđači mogu ponuditi obim godišnje rudarske proizvodnje koji je jednak ili veći od 20.000 m3 č.s.m.

Ovaj kriterijum se izračunava na sljedeći način:

**Kriterijum: PGP/MPGP x 30,**

gdje:

PGP - označava ponuđenu godišnju proizvodnju

MPGP - označava maksimalno ponuđenu godišnju proizvodnju ponuđenu na tenderu

**30** – broj bodova za ovaj kriterijum

## *9.3. Reference ponuđača*

Ponuđač treba da dokaže: postojanje iskustva u koncesionoj djelatnosti eksploatacije čvrstih mineralnih sirovina, odnosno iskustvo u obavljanju druge privredne djelatnosti koja podrazumijeva srodnu tehnologiju rada (probijanje puteva, proširenje postojećih puteva, probijanje tunela, izrada platoa, nasipa, usjeka, iskopa, izvođenje bušenja i miniranja), kao i poštovanje izvršavanja ugovornih obaveza, u smislu dostavljanja, između ostalog, liste izvršenih poslova koji su izvedeni ili se realizuju u posljednje tri godine, sa rokovima izvođenja radova, uključujući vrijednost, vrijeme i lokaciju izvođenja, uz dostavljanje potvrde o izvršenim poslovima i načinu na koji su isti obavljeni od strane poslovnih partnera ponuđača.

U proceduru bodovanja ulaze reference potvrđene od strane Tenderske komisije.

Ponuđač koji ne dokaže ili ne dostavi reference dobija 0 bodova.

**Kriterijum: BPR / NBPR x 15,**

**gdje:**

**BPR**- označava broj potvrđenih referenci

**NBPR**- označava najveći broj potvrđenih referenci

**15**- označava broj bodova za ovaj kriterijum

Ponuđač sa najvećim brojem potvrđenih referenci dobija maksimalni broj bodova, dok ostali ponuđači dobijaju proporcionalno manji broj bodova u skladu sa navedenom formulom.

## *Finansijski aspekt – Prosječni bruto prihod ponuđača u posljednje tri godine*

Ovaj kriterijum se izračunava na sljedeći način:

**Kriterijum: PBP / MBP x 10,**

gdje:

**PBP –** označava prosječni bruto prihod ponuđača za posljednje tri godine

**MBP –** označava maksimalni prosječni bruto prihod za posljednje tri godine od ponuda koje se upoređuju

**10 –**označava broj bodova po ovom kriterijumu

Za ponuđače koji su registrovani u periodu kraćem od posljednje tri godine, prosjek se određuje po broju godina poslovanja, s tim da je jedna godina poslovanja obavezni minimum.

## *9.5. Finansijski aspekt – Prosječni profit ponuđača u posljednje tri godine*

Ovaj kriterijum se izračunava na sljedeći način:

**Kriterijum: PBP / MBP x 10,**

gdje:

**PBP –** označava prosječni profit ponuđača za posljednje tri godine

**MBP –** označava maksimalni prosječni profit za posljednje tri godine od ponuda koje se upoređuju

**10 –**označava broj bodova po ovom kriterijumu

Za ponuđače koji su registrovani u periodu kraćem od posljednje tri godine, prosjek se određuje po broju godina poslovanja, s tim da je jedna godina poslovanja obavezni minimum.

## *9.6. Kvalitet poslovnog plana i efekti na zapošljavanje i ekonomski razvoj*

Ponuđač je dužan da u skladu sa parametrima iz Koncesionog akta opiše poslovni plan za realizaciju koncesije i efekte realizacije koncesije na zapošljavanje i ekonomski razvoj.

Poslovni plan treba da sadrži planirana investiciona ulaganja za realizaciju koncesije (ulaganja u nabavku opreme i mehanizacije, u izgradnju infrastrukturnih objekata i u izradu projektne i ostale tehničke dokumentacije, ulaganja u procese pripreme mineralnih sirovina, procese primarne prerade, primarni agregati itd..), zapošljavanje radne snage u procesu eksploatacije, pripreme i primarne prerade, plasman proizvoda na tržište, eventualna valorizacija mineralne sirovine putem prerade, itd.

Najveći broj bodova po ovom kriterijumu će se dati ponuđaču koji predstavi poslovni plan, zasnovan na pretpostavkama dugoročno održivog poslovanja, koji je najubjedljivije i najrealnije usklađen sa parametrima datim u Koncesionom aktu.

# SPISAK POTREBNE TEHNIČKE DOKUMENTACIJE SA USLOVIMA ZA NJENU IZRADU, ODOBRENJA, SAGLASNOSTI I MIŠLJENJA ZA OBAVLJANJE KONCESIONE DJELATNOSTI

## 10.1. *Detaljna geološka istraživanja*

Tokom eksploatacije, shodno odredbama Zakona o geološkim istraživanjima, budući Koncesionar je dužan da izvodi geološka istraživanja u cilju povećanja ukupnih rezervi mineralne sirovine.

Tokom koncesionog perioda budući Koncesionar je dužan da, u skladu sa odredbama Zakona o geološkim istraživanjima, dostavlja nadležnom državnom organu za rudarstvo i geološka istraživanja svake pete godine na ovjeru Elaborat o kasifikaciji, kategorizaciji i proračunu rezervi mineralne sirovine, sa stanjem na dan 31. decembar prethodne godine, koji se izrađuje na osnovu posebnih propisa.

## 10.2. *Eksploatacija mineralne sirovine*

## 10.2.1. Odobrenje za eksploataciju mineralne sirovine na eksploatacionom polju

Odobrenje za eksploataciju mineralne sirovine na eksploatacionom polju, u skladu sa članom 33 Zakona o rudarstvu, izdaje Ministarstvo nadležno za rudarstvo na zahtjev investitora. Uz zahtjev se dostavlja i sljedeća dokumentacija:

* ugovor o koncesiji;
* situaciona karta u razmjeri 1:10.000 (ili većoj) sa ucrtanim granicama eksploatacionog polja, javnim saobraćajnicama, rudarskim radovima i drugim objektima koji se nalaze na eksploatacionom polju, opisom granica, nazivom eksploatacionog polja i naznačenjem opštine na čijoj se teritoriji nalazi;
* potvrdu o bilansnim rezervama mineralnih sirovina koja se izdaje u skladu sa važećim propisima o klasifikaciji i kategorizaciji rezervi;
* studija izvodljivosti eksploatacije ležišta mineralnih sirovina sa prikazom uslova i načina eksploatacije i pripreme mineralnih sirovina sa dinamikom izvođenja radova i podacima o metanoobilnosti, zaprašenosti i zavodnjenosti, oplemenjivanju, upotrebi i plasmanu, mjerama zaštite i sanacije životne sredine kao i podacima o tehničkoj opremljenosti i stručnim kadrovima;
* mišljenje nadležnog organa za zaštitu životne sredine na studiju izvodljivosti eksploatacije;
* akt organa nadležnog za poslove urbanizma u pogledu usaglašenosti planirane eksploatacije mineralnih sirovina sa odgovarajućim prostornim, odnosno urbanističkim planovima;
* licenca za izvođenje radova;
* drugi podaci od značaja za izdavanje odobrenja na zahtjev nadležnog organa.

## 10.2.2. Odobrenje za izvođenje radova po rudarskom projektu

Nakon dobijanja odobrenja za eksploataciju mineralne sirovine na eksploatacionom polju, pristupa se izradi rudarske tehničke dokumentacije – rudarskog projekta eksploatacije.

Rudarski projekat izrađuje se za izgradnju novih rudarskih objekata, sistema otvaranja i pripreme rudarskih objekata radi eksploatacije mineralne sirovine. Rudarski projekat podliježe tehničkoj kontroli (reviziji), koju vrši nadležni organ preko stručne komisije ili pravnog lica koje ima Licencu za izradu rudarskih projekata.

Odobrenje za izvođenje radova po rudarskom projektu, u skladu sa članom 53 Zakona o rudarstvu, izdaje Ministarstvo ekonomije na zahtjev investitora. Uz zahtjev se dostavlja i sljedeća dokumentacija:

* rudarski projekat sa revizionom klauzulom;
* potvrda-saglasnost organa koji je izdao uslove da je rudarski projekat urađen u skladu sa izdatim uslovima;
* urbanističko-tehnički uslovi;
* dokaz o pravu svojine ili korišćenja na zemljištu, odnosno službenosti za najmanje dvije godine eksploatacije mineralne sirovine prema dinamici utvrđenoj koncesionim pravom;
* saglasnost organa državne uprave nadležnog za poslove zaštite životne sredine na elaborat procjene uticaja na životnu sredinu ili odluku da nije potrebno vršiti procjenu uticaja koje se izdaju u skladu sa posebnim propisom;
* vodoprivredna saglasnost na projekte kada eksploatacija mineralnih sirovina utiče na režim voda;
* saobraćajna saglasnost za pristup javnim saobraćajnicama;
* licenca za izvođenje radova;
* dokaz o plaćenoj naknadi za promjenu namjene korišćenja poljoprivrednog zemljišta.

Za izgradnju rudarskih objekata i postrojenja dostavlja se i dokumentacija u skladu sa propisima o građenju u zavisnosti od vrste objekta i utvrđenih uslova za izradu tehničke dokumentacije, a naročito sljedeće saglasnosti: elektro-energetska, zaštite na radu, sanitarna, protivpožarna, vodovodna, za priključenje na telekomunikacionu mrežu.

### 10.2.3. Odobrenje za upotrebu rudarskih objekata

Izgrađeni rudarski objekti ili dijelovi rudarskih objekata koji se mogu samostalno koristiti, prije početka korišćenja, podliježu tehničkom pregledu, koji obuhvata pregled: rudarskih i građevinskih radova, električnih postrojenja, uređaja i instalacija i rudarske opreme i postrojenja.

Tehničkim pregledom utvrđuje se usklađenost izvedenih radova sa tehničkom dokumentacijom na osnovu koje je izdato odobrenje za izvođenje radova, tehničkim propisima čija je primjena obavezna pri izgradnji rudarskih objekata i mjerama i normativima zaštite na radu i zaštite životne sredine. Troškove tehničkog pregleda snosi investitor.

Tehnički pregled i odobrenje za upotrebu rudarskih objekata ili dijela objekta vrši nadležni organ preko stručne komisije ili pravnog lica u skladu sa propisima o izgradnji objekata.

Ako je za izdavanje odobrenja za upotrebu rudarskih objekata posebnim zakonom propisana obaveza prethodnog pribavljanja saglasnosti ili dozvole drugih organa ili organizacija, uz zahtjev za izdavanje odobrenja podnosi se i saglasnost, odnosno, dozvola.

# HRONOLOGIJA IZRADE TEHNIČKE DOKUMENTACIJE I PRIBAVLJANJE ODOBRENJA I SAGLASNOSTI ZA IZVOĐENJE RUDARSKIH RADOVA

**Korak 1**. Izdavanje Licence za izvođenje rudarskih radova;

**Korak 2.** Izrada rudarskog projekta i njegova revizija od strane Ministarstva nadležno za rudarstvo;

**Korak 3.** Dobijanje odobrenja za eksploataciju mineralne sirovine na eksploatacionom polju;

**Korak 4**. Dobijanje odobrenja za izvođenje radova po rudarskom projektu;

**Korak 5**. Tehnički prijem rudarskih objekata.

# OSNOVNI ELEMENTI TENDERSKE DOKUMENTACIJE (JAVNI OGLAS, DOKUMENTACIJA VEZANA ZA OGLAS)

**Tendersku dokumentaciju čine sljedeća dokumenta:**

* Koncesioni akt;
* Dokumentacija vezana uz ponudu;
* Javni oglas,
* Uputstvo za podnošenje ponuda i
* Nacrt ugovora o koncesiji.

## *12.1. Dokumentacija koja se prilaže uz ponudu*

Shodno članu 23 Zakona o koncesijama nepodobni da učestvuju na javnom nadmetanju za davanje koncesija su ponuđači:

1. nad kojima je pokrenut postupak stečaja u skladu sa zakonom kojim se uređuje stečaj;
2. koji su pravosnažnom presudom osuđeni za krivično djelo: kriminalnog udruživanja, stvaranje kriminalne organizacije; davanje mita; primanje mita; davanje mita u privrednom poslovanju; primanje mita u privrednom poslovanju; prevare; terorizma; finansiranje terorizma; terorističko udruživanje; učestvovanje u stranim oružanim formacijama; pranja novca; trgovine ljudima; trgovine maloljetnim licima radi usvojenja; zasnivanje ropskog odnosa i prevoz lica u ropskom položaju;
3. koji imaju neizmirene obaveze po osnovu plaćanja svih poreza i doprinosa u skladu sa propisima država u kojima imaju sjedišta;
4. sa kojima je zbog neispunjavanja obaveza raskinut ugovor o koncesiji zaključen u skladu sa ovim zakonom;
5. koji imaju obaveze po osnovu kazni izrečenih u krivičnom i prekršajnom postupku;
6. čiji podaci o poslovanju, svojini, finansijskim i fiskalnim evidencijama iz države u kojoj imaju sjedište, odnosno prebivalište, nijesu dostupni nadležnim organima Crne Gore;
7. čije je odgovorno lice odnosno njegov zakonski zastupnik pravosnažno osuđivan za krivično djelo iz tačke 2 ovog stava.

Izuzetno od tačke 3 ovog člana neće se smatrati da je ponuđač nepodoban da učestvuje na javnom nadmetanju za davanje koncesija, koji dokaže da nema obavezu plaćanja odnosno da mu je odobreno odlaganje plaćanja poreza i doprinosa, koje blagovremeno izvršava.

S tim u vezi, u cilju dokazivanja da je ponuđač podoban da učestvuje u postupku javnog nadmetanja, neophodno je dostaviti sljedeću dokumentaciju:

* Izvod iz sudskog, ili drugog odgovarajućeg registra države u kojoj ponuđač ima sjedište- dokaz izdaje CRPS;
* dokaz da protiv ponuđača nije pokrenut postupak stečaja - dokaz/potvrdu izdaje Privredni sud;
* dokaz da ponuđač, kao i odgovorno lice ponuđača, odnosno izvršni direktor i ovlašćeni zastupnik nisu pravosnažno osuđivani za krivično djelo kriminalnog udruživanja, stvaranje kriminalne organizacije; davanje mita; primanje mita; davanje mita u privrednom poslovanju; primanje mita u privrednom poslovanju; prevare; terorizma; finansiranje terorizma; terorističko udruživanje; učestvovanje u stranim oružanim formacijama; pranja novca; trgovine ljudima; trgovine maloljetnim licima radi usvojenja; zasnivanje ropskog odnosa i prevoz lica u ropskom položaju – dokaz/potvrdu izdaje Ministarstvo pravde, ljudskih i manjinskih prava, a za fizička lica dokaz/potvrdu izdaje nadležni Osnovni sud;
* dokaz da je ponuđač izmirio obaveze po osnovu svih poreza i doprinosa u skladu sa propisima država u kojima imaju sjedišta– dokaz/e izdaje/u poreski organ/i uprave na državnom i lokalnom nivou;
* dokaz da ponuđač nema raskinut ugovor o koncesiji zbog neispunjenja obaveza – dokaz izdaje Komisija za koncesije;
* dokaz da ponuđač nema neizmirenih obaveza po osnovu kazni izrečenih u krivičnom ili prekršajnom postupku - dokaz/potvrdu izdaje Ministarstvo pravde.

Navedeni dokazi ne smiju biti stariji od 60 (šezdeset) dana od dana otvaranja dostavljenih ponuda.

Ukoliko država u kojoj ponuđač ima sjedište ne izdaje navedene dokaze, ovi dokazi mogu biti zamijenjeni izjavom ponuđača pod krivičnom i materijalnom odgovornošću, odnosno ukoliko u državi u kojoj je sjedište ponuđača nema zakonskih odredbi koje se tiču izjava pod krivičnom i materijalnom odgovornošću, izjavom datom pred nadležnim sudskim ili upravnim organom ili notarom. U slučaju da Ponuđač nastupa kao konzorcijum kompanija, onda je za svakog člana konzorcijuma neophodno dostaviti dokaze kojima se potvrđuje da je član podoban da učestvuje u postupku javnog nadmetanja, kao i ugovor o konzorcijumu, koji izričito predviđa:

* da će svi članovi konzorcijuma biti solidarno odgovorni za izvršenje Ugovora u skladu sa njegovim uslovima;
* procenat učešća u konzorcijumu;
* obaveze svakog člana konzorcijuma i
* ovlašćenje jednog člana koji će istupati u ime konzorcijuma.

Vlasnička struktura u koncesionom društvu mora odgovarati procentu učešća članova u konzorcijumu utvđenom prilikom podnošenja ponude i ista se ne može mijenjati bez saglasnosti koncedenta.

Pored navedenog, ponuđač je dužan dostaviti i:

* Bankarsku garanciju ponude u skladu sa Uputstvom za podnošenje ponuda i
* Popunjeni Obrazac iz Uputstva za podnošenje ponuda.

## 12.2 Javni oglas

Javni oglas, u skladu sa odredbom člana 21 Zakona o koncesijama, objavljuje se u “Službenom listu Crne Gore”, najmanje u jednom dnevnom štampanom mediju koji se distribuira na teritoriji cijele Crne Gore i na Internet stranici nadležnog organa, odnosno, u ovom slučaju Ministarstva kapitalnih investicija.

Javni oglas za dodjelu predmetne koncesije sadrži sljedeće:

* opis predmeta koncesije, granice istražno-eksploatacionog prostora;
* osnovne elemente Koncesionog akta;
* adresu i rok za dostavljanje ponude na Javni oglas;
* kriterijume za učešće na Javnom oglasu;
* pravila prema kojima se Javni oglas sprovodi;
* način dostavljanja ponude;
* moguće vrijeme posjete lokacije na kojoj će se vršiti koncesiona djelatnost
* datum, vrijeme i mjesto otvaranja prispjelih ponuda na Javni oglas;
* rok u kome se ponuda na Javni oglas može povući;
* određivanje vrste ponude (tehničke i finansijske ili samo finansijske ponude);
* podatke o visini i obliku depozita i garancije i perioda za koji se traže;
* uslove, rok i način vraćanja depozita i garancije;
* ime lica zaduženog za davanje relevantnih informacija u postupku Javnog oglasa;
* vrijeme i mjesto na kojem se može preuzeti Koncesioni akt i Tenderska dokumentacija, kao i cijena Tenderske dokumentacije u visini troškova njene izrade.

Javni oglas, nakon objavljivanja, nadležni organ može izmijeniti, osim elemenata utvrđenih Koncesionim aktom. Izmjena Javnog oglasa se objavljuje na način na koji je objavljen osnovni tekst Javnog oglasa, s tim što se rok za dostavljanje ponuda produžava za vrijeme koje je proteklo od dana objavljivanja Javnog oglasa.

## 12.3. Ugovor o koncesiji

Sastavni dio Tenderske dokumentacije je i Nacrt ugovora o koncesiji, koji je dat kao Prilog Koncesionog akta.

## 12.4 Uputstvo za podnošenje ponuda

Sastavni dio Tenderske dokumentacije je i Uputstvo za podnošenje ponuda, koje je dato kao Prilog Koncesionog akta.

# 13. SPISAK PROPISA KOJI SE PRIMJENJUJU U POSTUPKU DAVANJA KONCESIJE I U VRŠENJU KONCESIONE DJELATNOSTI

Propisi koji se primijenjuju u postupku davanja koncesije i vršenja koncesione djelatnosti:

* Zakon o koncesijama (“Sl. list CG”, br. 8/09 i 73/19);
* Uredba o bližem načinu sprovođenja postupka javnog nadmetanja u otvorenom i dvostepenom postupku davanja koncesije (“Sl. list CG”, br. 8/09);
* Zakon o rudarstvu („Sl. list CG“, br. 65/08, 74/10 i 040/11);
* Zakon o geološkim istraživanjima (‘’Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o zaštiti i zdravlju na radu („Sl. list CG“, br. 34/14 i 44/18);
* Zakon o planiranju prostora i izgradnji objekata (“Sl. list CG”, br. 64/17, 44/18, 63/18, 11/19 i 82/20);
* Zakon o procjeni uticaja na životnu sredinu („Sl. list RCG“, br. 75/18);
* Zakon o zaštiti prirode („Sl. list CG“, br. 54/16 i 18/19);
* Zakon o životnoj sredini („Sl. list CG“, br. 52/16 i 73/19);
* Zakon o vodama („Sl. list CG“, br. 27/2007 i 32/2011);
* Zakon o zaštiti kulturnih dobara Crne Gore („Sllist CG“, br. 49/10, 40/11, 44/17 i 18/19);
* Zakon o državnoj imovini (“Sl. list CG”, br. 21/09 i 40/11);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16);
* Uredba o visini sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja tih sredstava („Sl. list CG“, br. 51/11);
* Pravlnik o klasifikaciji, kategorizaciji i proračunu rezervi čvrstih mineralnih sirovina i vođenju evidencije o njima („Sl. list SFRJ“, br. 53/79);
* Pravilnik o rudarskim mjerenjima („Sl. list RCG“, br. 26/94);
* Pravilnik o izradi projekata geoloških istraživanja („Sl. list SRCG“, br. 9/85 i 16/85);
* Pravilnik o sadržini rudarskih projekata („Sl. list CG“, br. 74/09);
* Pravilnik o sadržaju zahtjeva i dokumentaciji za izdavanje dozvole za preradu i/ili zbrinjavanje otpada iz rudarstva ("Službeni list Crne Gore", br. 78/16)
* Pravilnik o tehničkim normativima za površinsku eksploataciju pojave mineralnih sirovina („Sl. list SFRJ“, br. 62/87);
* Uputstvo o izradi godišnjeg tehničkog izvještaja i godišnjeg finansijskog izvještaja o poslovanju koncesionara koji imaju pravo na eksploataciju mineralnih sirovina („Sl. list RCG“, br. 10/95) i
* ostali propisi

**Napomena**

Prikazani parametri i podaci predstavljaju samo okvirnu ocjenu ekonomske opravdanosti investicije i nijesu garancija investitorima na osnovu koje imaju pravo na bilo kakvu štetu, već ponuđač prihvata kompletan rizik prilikom podnošenja ponude.

**P R I L O Z I**

**1.**  Nacrt Ugovora

* Prilog 1 – obrazac bankarske garancije za fazu detaljnih geoloških istraživanja
* Prilog 2 – obrazac bankarske garancije za ispunjavanje ugovornih obaveza
* Prilog 3 – obrazac bankarske garancije za rekultivaciju
* Prilog 4- Tehnički izvještaj sa koordinatama graničnih tačaka lokaliteta “Bakovići”- Kolašin

**2.** Prilozi i uputstva

* Obrazac A – Podaci o ponuđaču
* Obrazac B – Tehnička ponuda
* Obrazac C – Forma bankarske garancije za ponudu
* Prilog 5 – Uputstvo za podnošenje ponuda

**3.** Javni poziv